section_heading: Povijest CKDO-a
paragraph_text: CKDO je osnovan 1967. u Zagrebu, objedinjujući djelatnost već postojećih omladinskih krugova po svim gradskim općinama. Među tim klubovima neki su postali kultni zahvaljujući svojim programima: prvo Kulušić koji je vodio Mihovil (Mišo) Gunjača i u kojemu je jam-session vodio Boško Petrović, a zatim Lapidarij na Gornjem Gradu, kao zamjena za Mladost u prostoru iznad Gradske štedionice na Trgu Republike te Gortan na Trešnjevci (voditelj Nenad Prelog), poznat po filmskim programima i koncertima lake glazbe. Za financiranje CKDO organizirana je auto-škola, te Omladinski servis za povremeno zapošljavanje mladih. Dok je CKDO kao direktor vodio Goran Grubišić pokrenut je satirički mjesečnik Paradoks koji je uređivao Milan Havliček. Kada je vodstvo CKDO kao direktor preuzeo Antun Vujić pokrenuta je nakladna djelatnost, te galerijska djelatnost (Galerija Nova), a pokrenute su i novine o pop glazbi Pop Express koje su u početku uređivali Darko Stuparić i Mirko Dujam Klarin. CKDO se brinuo o kulturnoj aktivnosti na tadašnjoj Omladinskoj radnoj akciji Sava, organizirao je koncerte, nastupe kazališnih družina, filmske projekcije. Poslije slamanja hrvatskog proljeća 1971. smijenjen je Vujić, pa CKDO vodi Josip Lang, a nakon njega Branko Miškić. Od 1974. važan udio u nakladnoj djelatnosti CKDO i njegovoj kazališnoj djelatnosti imao je Slobodan Šnajder.